SKRIFTLIG FORESPØRGSEL E-0004/02

af Jan Mulder (ELDR) til Kommissionen

(17. januar 2002)

Om: Handel med læggekartofler: artikel 4 i direktiv 98/95 om ændring af direktiv 66/403

I artikel 4, stk. 2, i direktiv 98/95(1) om ændring af direktiv 66/403(2) hedder det bl.a.: Levering af frø på visse betingelser til tjenesteydere med henblik på produktion af visse landbrugsråvarer til industrielt brug

eller frøformering til samme formål betragtes ikke som handel, forudsat at tjenesteyderen ikke får ejendomsret til det leverede frø eller høstprodukter.

Dette indebærer, at således producerede læggekartofler og kartofler ikke længere skulle opfylde de mange krav med hensyn til sort, plantesundhed, kalibrering eller etikettering, som er fastsat i direktiv 66/403/EØF om handel med læggekartofler.

1. I hvilket omfang er ovennævnte bestemmelse gennemført i Den Europæiske Union og/eller i de respektive medlemsstater?

2. Er Kommissionen af den opfattelse, at gennemførelse af ovennævnte bestemmelse for så vidt angår læggekartofler kunne føre til en uheldig situation med hensyn til:

a) plantesundhed, såsom oplysninger om og kontrol med kartoffelsygdomme;

b) de grundlæggende principper i direktiverne om handel med frø, hvis formål er at indføre et kontrollerbart og åbent europæisk marked for registrerede sorter;

c) forbrugernes betænkeligheder vedrørende f.eks. mulighed for sporing og genetisk modificerede organismer?

3. Mener Kommissionen også, at gennemførelsen af ovennævnte undtagelse kunne medføre en uheldig ændring i situationen for producenter eller forædlere af læggekartofler, eftersom de kan blive udsat for konkurrence fra fremvoksende integrerede produktionskæder, som, eftersom de ikke er omfattet af en række af direktivets krav, kan producere med lavere omkostninger?

4. Mener Kommissionen på baggrund af ovenstående, at der er et klart behov for at foreslå en ændring af artikel 4, stk. 2, i direktiv 98/95 om ændring af direktiv 66/403, således at ovennævnte bestemmelse udgår?

5. Og hvornår kunne man, såfremt spørgsmål nr. 4 besvares bekræftende, forvente et forslag om ændring af direktivet?

(1) EFT L 25 af 1.2.1999, s. 1.

(2) EFT P 125 af 11.7.1966, s. 2320.

Svar afgivet på Kommissionens vegne af David Byrne

(28. februar 2002)

Det fastsættes i artikel 1 a, sidste afsnit, i Rådets direktiv 66/403/EØF af 14. juni 1966 om handel med læggekartofler(1) som ændret ved Rådets direktiv 98/95/EF af 14. december 1998(2), at betingelserne for anvendelse af den af det ærede medlem nævnte bestemmelse skal fastlægges efter den relevante udvalgsprocedure. Disse betingelser er for øjeblikket under overvejelse, både i Kommissionen og i medlemsstaterne.

1. Kommissionen er ved at indsamle oplysninger om, hvor langt man nu i medlemsstaterne er kommet med gennemførelsen af den nævnte bestemmelse, og om de respektive vilkår herfor. Så snart dette arbejde er afsluttet, vil Kommissionen meddele det ærede medlem resultatet.

2. og 3. Kommissionen nærer de samme betænkeligheder som det ærede medlem med hensyn til, at en ukontrolleret gennemførelse af bestemmelsen kunne få uønskede virkninger som f.eks. dem, der nævnes i forespørgslens punkt 2 og 3. Kommissionen agter at fastsætte de nødvendige betingelser i gennemførelsesforanstaltningerne for at afværge disse virkninger.

4. og 5. Det er ikke på nuværende tidspunkt Kommissionens opfattelse, at den pågældende bestemmelse bør udgå. Kommissionen har tillid til, at førnævnte gennemførelsesforanstaltninger rent faktisk vil løse de beskrevne problemer. Gennemførelsesforanstaltningerne er for øjeblikket under forberedelse og forventes vedtaget i slutningen af 2002.

(1) EFT P 125 af 11.7.1966.

(2) EFT L 25 af 1.2.1999.